**Valtakunnallinen ELO-yhteistyöryhmä** videokokous

-ohjausosaamistiimi 10.5.2017

klo 10-

**Toimintasuunnitelma 2017**

1. **Taustaa:**

**Tiimin tehtävä ja tarkoitus**: Valtakunnallinen elinikäisen ohjauksen yhteistyöryhmä (jatkossa ELO-ryhmä) asetti 1.6.2016 ohjausosaamisen tiimin, jonka tehtävänä on koota ja organisoida ELY-keskusten kehittämisryhmien ja muiden toimijoiden tekemiä kehittämisehdotuksia ja tuoda niitä valtakunnallisen ELO-ryhmän kokousten käsiteltäväksi sekä edistää niin alueellista kuin valtakunnallista ohjausalan osaamisen kehittämistä. Tiimin tehtäviin kuuluu mm.

* ohjausosaamisen kehittämistoimien ideointi ja koordinointi sekä tiedottaminen yhteistyössä alueellisten ELO -ryhmien ja muiden kumppaneiden kanssa. Koordinointi tehdään ELO-ryhmän/ohjausosaamistiimin ja OKM:n Opettajankoulutusfoorumin yhteistyönä.
* elinikäisen ohjauksen vuositeeman ideointi
* valtakunnallisten ajankohtaisinfojen järjestäminen
* TNO -foorumin järjestäminen valtakunnallisesti kerran vuodessa

Tiimin rooli on valmisteleva ja koordinoiva – ratkaisut tekee ELO -ryhmä.

**Tiimin asettamisen taustalla** on yleisesti ohjauksen toimintaympäristön, jopa paradigman muutos:

* säilyttävästä ja staattisesta epävarmaan ja jatkuvaan muutokseen
* yhden/kahden hallinnon organisoimasta monihallinnolliseen
* yhden/kahden ammattikunnan ”omistamasta” moniammatilliseen
* valtakunnallisesti organisoiduista prosesseista alueellisesti/ maakunnallisesti erilaisiin prosesseihin
* maakuntauudistuksen mukanaan tuomat muut uudistukset; palvelujen järjestämisvastuu keskittyy maakunnille, palvelujen tuottaminen jakautuu julkisen, yksityisen ja kolmannen sektorin toimijoille/yhtiöille – tarvitaan hyvää hankinta- ja kumppanuusosaamista

**Osaamistiimin työhön osallistuvat** edustajat TEM:stä (Ari-Pekka Leminen), OPH:sta (Juhani Pirttiniemi), KEHA:sta (Ari Hyyryläinen, Harry Pulliainen), eVOKES:sta (Raimo Vuorinen) sekä PIRELY:sta (Jukka Peltokoski, pj.).

**Tiimin toimikausi on 1.10.2016 - 31.1.2020.**

Tiimi kokoontuu kaksi kertaa valtakunnallisen ELO-ryhmän kokousten välillä, tarvittaessa useammin. PEDA.NET –sivuston ns. ELO-torille siirretään valtakunnallisessa ELO-ryhmässä vahvistetut työn tulokset.

1. **Toimintaympäristön muutosten yhteyksiä ELO-ryhmän 21.9.2016 tekemiin linjauksiin elinikäisen ohjauksen kehittämisestä**

Ohjauksen tarve lisääntyy työelämän, koulutuksen ja yhteiskunnan muutoksen ja monimuotoisuuden myötä. Kansalaiset tarvitsevat urasuunnittelutaitoja, jatkuvaa osaamisen kehittämistä sekä valmiuksia selviytyä erilaisissa työelämän ja koulutuksen siirtymävaiheissa. Työllistyminen on luonnollisesti päämäärä. Työllistymisen tai työllistymisten mahdollistumiseksi kansalaiset tarvitsevat edellä kuvattuja hyviä ja kehittyviä työllistymisen edellytyksiä, joita eurooppalaisessa keskustelussa nimitetään työllistyvyydeksi (employability).

Ohjausta tarjoavien organisaatioiden ja toimijoiden kokonaisuus on laajentunut ja monimuotoistunut ohjauksen tarpeen lisääntymisen myötä. Monimuotoisuuden hallitsemiseksi ja ohjauksen voimavarojen kokoamiseksi on yhtenä ratkaisuna kehitetty monialaisia matalan kynnyksen toimintamalleja ja “ohjauskeskuksia”, Ohjaamoita. Valtakunnallinen ELO-ryhmä hyväksyi kokouksessaan 21.9.2016 linjaukset monialaisten ohjauspalvelujen luomisesta kaiken ikäisille.

Hyväksytyt linjaukset kytkeytyvät hyvin Eurooppalaisen elinikäisen ohjauksen toimintapolitiikan verkoston (ELGPN) ja Suomen elinikäisen ohjauksen strategiaan ja tavoitteisiin. Monialainen toimintamalli mahdollistaa eri toimijoiden osaamisen yhdistämisen ja yhdessä kehittämisen. Tätä kautta monialainen toimintamalli koskettaa erityisesti tämän ohjausosaamistiimin tehtäväkenttää. Myös muihin elinikäisen ohjauksen strategisiin tavoitteisiin monialaisuus vastaa hyvin.

Suomen hallinto- ja palvelujärjestelmä uudistuu lähivuosina monin tavoin. On tärkeää, että kumppanuuteen, eri toimijoiden osaamiseen, monikanavaisuuteen ja monialaisuuteen pohjautuva elinikäisen ohjauksen malli löytää sijansa sekä vahvistuu maakunta-, SOTE- ja TE -palvelu-uudistuksissa. Tarvitsemme tätä tukevia säädöksiä ja jatkuvaa yhteistä kehittämistyötä niin valtakunnallisesti kuin maakunnissakin. Ohjaustoimijoiden osaamista tulee kehittää palvelujärjestelyjen kehittämisen myötä. Kumppanuus, monialaisuus ja yhdessä toimiminen haastavat toimijoiden osaamista. Samoin se, että ohjauksessa hyödynnetään kasvokkain palvelun lisäksi muita palvelukanavia kuten puhelinta, verkkoa, kuvallista etäyhteyttä ja sosiaalista mediaakin. Valtakunnallisen elinikäisen ohjauksen yhteistyöryhmän ohjausosaamistiimi tulee toiminnassaan paneutumaan mm. näihin ohjausosaamisen kehittämissisältöihin.

1. **Ohjausalan osaamisen kehittämistarpeet ja niiden kartoitus**

Ohjausalan osaamisella tarkoitetaan tietoja, taitoja, osaamista ja asenteita, joita elinikäisen ohjauksen rooleissa ja tehtävissä tarvitaan riippumatta siitä, missä ympäristössä ohjaaja työskentelee. Euroopan unionin jäsenmaissa ohjausalan osaamisen varmistamiseksi käytetään kansallisella tasolla seuraavia toimintamuotoja: lainsäädäntö, kansalliset laatustandardit, lisensiointi, akkreditointi, alan ammattilaisten rekisteröinti tai opetushallinnon vahvistamat laatuvaatimukset ammatissa toimimiseen hyväksyttävistä koulutuskokonaisuuksista.

Yhtenä kattavimmista EU:n ohjausalan osaamiskuvauksista on Euroopan unionin ammatillisen koulutuksen kehittämiskeskuksen (Cedefop) vuonna 2009 laatima jäsennys, joka kattaa sekä eettisen että reflektiivisen ammattikäytännön[[1]](#footnote-1). Jäsennys sisältää 1) ohjauksen teoreettisen ja käsitteellisen tietoperustan; 2) toiminnallisen osaamisen ohjaustyössä; 3) oman persoonan toiminnan tunnistamisen ohjaajana eri konteksteissa sekä 4) ohjaustyön perustana olevat eettiset periaatteet ja arvot. Osaamiskuvaukset jakaantuvat kolmeen pääalueeseen: ohjaustyön ydintaidot, vuorovaikutustaidot sekä ohjaustyötä tukevat taidot. Alla olevassa taulukossa on koottuna ohjausalan osaamisen ytimet tämän eurooppalaisen ohjauksen selvityksen perusteella:

|  |  |  |
| --- | --- | --- |
| OHJAAJANTAIDOTJAARVOT | 1 | PERUSTAIDOT |
| 1.1 | Eettinen toiminta ohjaustyössä |
| 1.2 | Vastaaminen eriasteisiin ohjaustarpeisiin |
| 1.3 | Teorian ja tutkimustiedon integrointi omaan ohjaukseen |
| 1.4 | Oman työn jatkuva kehittäminen ja omien rajojen tunnistaminen |
| 1.5 | Kommunikaatio ja facilitointi |
| 1.6 | Tieto- ja viestintäteknologian käyttö |
|  |
| TYÖASIAKKAIDENKANSSA | 2 | VUOROVAIKUTUSTAIDOT OHJAUSTYÖSSÄ |
| 2.1 | Urasuunnittelun ohjaus |
| 2.2 | Ohjaus tiedonhankintaan ja käyttöön |
| 2.3 | Tilannearvioinnit |
| 2.4 | Urasuunnittelutaitojen kehittämisen ohjaaminen |
| 2.5 | Palveluohjaus ja asiakkaan edunvalvonta |
| 2.6 | Ohjaus jatko-opiskeluun tai työmarkkinoille |
|  |
| OHJAUS-JÄRJESTELYTJA VERKOSTOT | 3 | OHJAUSTYÖN ORGANISOINTI |
| 3.1 | Koulutus- ja ammattitiedon hallinnointi |
| 3.2 | Verkostotyö ja kumppanuuksien rakentaminen |
| 3.3 | Asiakastyön ja asiakkuuksien hallinnointi |
| 3.4 | Ohjausjärjestelyjen suunnittelustrategiat ja päätöksenteko |
| 3.5 | Sidosryhmäyhteistyö |
| 3.6 | Tutkimus ja arviointi |
| 3.7 | Omien taitojen ja tietojen jatkuva kehittäminen |

Taulukko 1: Ohjaajien osaamisalueet (Cedefop, 2009)

Vuonna 2014 Euroopan komission Työllisyys-, sosiaali- ja osallisuusasioiden pääosasto julkaisi edellä olevaa kolmitasoista jäsennystä hyödyntäen TE-hallinnossa toimivien asiantuntijoiden käyttöön soveltuvan täsmennetyn osaamiskuvauksen[[2]](#footnote-2). Euroopan komissio on lisäksi rahoittanut useita yhteistyöprojekteja, jotka ovat laatineet alan koulutuksen järjestämisen tueksi osaamiskuvauksia Näitä ovat esimerkiksi ”The Network for innovation in career guidance and counselling in Europe”[[3]](#footnote-3) (NICE, 2015) ja ”The European Career Guidance Certificate”[[4]](#footnote-4) (ECGC, 2009). Ohjaajien omaehtoiseen akreditointiin on olemassa kansainvälisiä osaamiskuvauksia kuten ”Educational and Vocational Guidance Practitioner” (IAEVG, 2003) sekä ”Global Career Development Facilitator”[[5]](#footnote-5). Nämä jäsennykset sisältävät pääsääntöisesti saman tyyppiset osaamiskuvaukset eri tavoin ryhmiteltynä. Laatimisen taustalla on käytetty toimivaksi havaittuja kansallisia osaamiskuvauksia (esim. Kanadasta), ja näitä on vastavuoroisesti sovellettu myöhemmin kansallisten kuvausten taustalla (esim. Australiassa ja Saudi-Arabiassa).

Suomessa perusopetuksessa sekä toiseen asteen koulutuksessa toimivien opinto-ohjaajien ja oppilaanohjaajien sekä TE-toimistojen ammatinvalintapsykologien kelpoisuudet on määritelty lainsäädännössä. Näiden nimikkeiden rinnalla eri hallinnonalojen kelpoisuusvaatimuksista tai työehtosopimuksista löytyy Suomesta lähes viisikymmentä ammattinimikettä, joihin sisältyy muodossa tai toisessa sana ohjaus. Näihin tehtäviin hakeudutaan eri koulutusohjelmista, joiden nimissä on sana ohjaus, mutta koulutukset eivät ole yhtä suoraan yhteydessä tehtävien kelpoisuuksia koskeviin normeihin.

Ohjauksellisen osaamisen kysyntä ja tarve on lisääntynyt viime vuosina eri konteksteissa, ja ohjaustyön ammattilaisten pätevyys on yksi elinikäisen ohjauksen viidestä kansallisista strategisista tavoitteista. Monialaisten palvelujen laajentuessa kansalaisten on pystyttävä luottamaan siihen, että elinikäistä ohjausta tarjoavilla henkilöillä on riittävät tiedot ja ammattitaito, ja että he noudattavat asianmukaisia eettisiä toimintaperiaatteita. Vastaavasti ohjaajat ja muu ohjaushenkilöstö pystyvät todennäköisemmin auttamaan kansalaisia tekemään tarkoituksenmukaisia päätöksiä ja selviytymään nivelvaiheista hyvin, mikäli heillä on asianmukainen koulutus.

Valtionhallinnon tarkastusviraston vuonna 2015 toteuttamassa opintojen ohjauksen ja uraohjauksen yhteistyötä koskeneessa tuloksellisuustarkastuksessa havaittiin, että hallinnonaloille ja ministeriöiden yksiköihin hajautunut ohjaus tekee vaikeaksi tarkastella kokonaisvaltaisesti kaikkia ohjauksellisia toimia ja niistä muodostuvaa kokonaisuutta. Eri hallinnonalojen orientaatioperusta ja lähtökohdat ohjauksen kehittämiselle eroavat toisistaan, ja tämä näkyy myös ammattilaisten koulutuksessa. Lisäksi uuden teknologian ja sosiaalisen median käytön yleistyminen luo tarvetta modernisoida ja parantaa ohjauspalveluja.

Työ- ja elinkeinohallinnon ohjauspalvelujen järjestämisvastuu siirtyy maakunnille vuoden 2019 alusta alkaen. Ohjauspalvelujen tuottaminen tulee tapahtumaan markkinoilla niin, että yksityiset, julkiset ja kolmannen sektorin toimijat (yhtiöt) tuottavat palveluita. Uudessa tilanteessa tarvitaan kilpailuttamiseen ja palvelusopimusten laadintaan liittyvää osaamista, jolla taataan laadukkaat, hyvään ohjauskoulutukseen ja -osaamiseen perustuvat, kattavat ohjauspalvelut. Yhtenä ratkaisuna laadukkaiden ja eettisen tarkastelun kestävien ohjauspalvelujen takaamiseksi voisi olla kansallisesti sovittu kriteeristö ohjauksen osaamista vahvistaville koulutuskokonaisuuksille, joiden suorittaminen on edellytyksenä julkisin varoin tehtäville ostopalvelusopimuksille (vrt. esim. Matrix -standardi Englannissa[[6]](#footnote-6)).

1. **Ohjausalan ammattilaisten peruskoulutukseen liittyvät aloitteet**

Valtiontalouden tarkastusviraston mukaan Suomesta puuttuu yhteinen täydennyskoulutus kaikille ohjaustyötä tekeville. Akavan sekä Uraohjaajat ja -valmentajat ry:n mukaan aikuisten uraohjausta ja -valmennusta eri sektoreilla tekeville ei myöskään tällä hetkellä ole tarjolla avointa, yhteistä erikoistumis- tai täydennyskoulutusta. Keväällä 2016 järjestö on käynnistänyt keskustelun oman erikoistumiskoulutuksen käynnistämiseksi korkea-asteen ohjaukseen ja uravalmennukseen tehtäviin.

Toisaalta opinto-ohjaajien koulutusta on merkittävästi lisätty viime vuosina (Vuorinen ja Veijalainen 2016). Todennäköisesti osa valmistuneista opinto-ohjaajista ei sijoitu opinto-ohjaajan tehtäviin oppilaitoksissa, mutta opettajille opinto-ohjaajan kelpoisuuden hankkiminen ja koulutusyksiköille sen tarjoaminen opettajien jatko-koulutuksena näyttävät olevan haluttuja vaihtoehtoja.

Suomessa on viimeksi tehty ohjauksen tila-arviointi vuonna 2002, joten ennen uusien erikoistumiskoulutusten käynnistämisen tai pelkän olemassa olevien aloituspaikkojen vähentämisen sijaan tarvittaisiin tuoretta ja kattavaa valtakunnallista elinikäisen ohjauksen arviointia. Arvioinnissa tulisi ottaa huomioon alan ammattilaisten koulutuksen määrällinen tarve, sisällöllinen kokonaisrakenne ja laatu sekä koulutettujen ammattilaisten mahdollisuus työllistyä joustavasti eri konteksteissa.

1. **Kuvaus ohjausalan täydennyskoulutuksen järjestämistavoista ja toimijoista**

Ohjausalan täydennyskoulutusta järjestävät useat tahot: yliopistot, ammattikorkeakoulujen opettajankoulutusyksiköt, aluehallintovirastot (opetustoimi, nuorisotoimi), ELY-keskukset, Opetushallitus, kansalliset ja ESR -osarahoitteiset kehittämishankkeet, ministeriöt (OKM, TEM, STM), koulutusyritykset sekä KEHA-keskus (ELY-keskusten sekä TE-toimistojen kehittämis- ja hallintokeskus).

Täydennyskoulutuksen rahoitus tapahtuu pääosin kansallisin varoin valtion talousarvion TEM:n ja OKM:n pääluokkien määrärahoilla, mutta myös ESR-tuella on merkittävä rooli.

Huomattava osuus oppilaitosten opinto-ohjaajien täydennyskoulutuksen rahoituksesta tulee Opetushallituksen hallinnoiman opetusalan henkilöstökoulutuksen kautta. Rahoitusta voivat hakea opettajien, opinto-ohjaajien ja muiden oppilaitoksissa työskentelevien asiantuntijoiden täydennyskoulutusta järjestävät organisaatiot.

ELY-keskusten ja niiden 2012 alkaen asettamien alueellisten ohjauksen yhteistyöryhmien eräs keskeisimmistä tehtävistä on moniammatillisten, poikkihallinnollisten koulutus- ja verkostoitumistilaisuuksien järjestäminen. Useilla alueilla tilaisuudet suunnitellaan tiiviissä yhteistyössä ao. aluehallintoviraston kanssa joko ostopalveluna tai virastojen omana työnä. Tilaisuuksien kesto on pääsääntöisesti ½-1 päivää. Ne on suunnattu niin opetus- ja nuorisotoimen, sosiaali- ja terveys- kuin TE-hallinnossakin ohjaustyötä tekeville ammattilaisille. Koulutustoiminnan keskeisin haaste lähivuosille on epävarmuus alueellisen ELO-kehittämistyön jatkumisesta, mikä johtuu vireillä olevasta maakuntauudistuksesta – käsillä olevat säädösluonnokset eivät tunne ohjauspalvelujen kehittämistä maakuntien tehtävänä.

Kokonaisuutena ohjausalan täydennyskoulutus on hyvin tarjontalähtöistä, koordinoimatonta ja lyhytjänteistä. Koulutuksissa on sekä ajallista että sisällöllistä päällekkäisyyttä. Lisäksi osallistumismahdollisuudet koulutuksiin vaihtelevat alueellisesti ja koulutuksen järjestäjistä riippuen.

1. **Toimenpiteitä 2017**
	1. **ELO-ryhmä päättää ohjausalan täydennyskoulutuksen valtakunnallisen teeman vuodelle 2017**

Ohjausalan osaamisen kehittämisen vaikuttavuuden lisäämiseksi on tarpeen sopia vuosittain sekä alueellisten että valtakunnallisten koulutus- ja verkostoitumistilaisuuksien yhteinen teema. Tällaisia ovat esimerkiksi seuraavat:

* Monialainen ohjaus kaikenikäisille; osaaminen: Yhteistyöosaaminen ja nuorison näkökulman huomiointi
* Tieto- ja viestintäteknologian hyödyntäminen ohjauksessa; osaaminen: Digitaalisten välineiden ammattimainen käyttö
* Maahanmuuttajien ohjauspalvelut; osaaminen: Maahanmuuttajien ohjausosaaminen (monikulttuurisuus jne.)
* Elinikäisen ohjauksen tarpeen ja merkityksen näkyväksi tekeminen; osaaminen: Monialainen ja monisektorinen osaaminen
* Ohjaus pohjautuu laaja-alaiseen tulevaisuusnäkemykseen; osaaminen: monialainen ja eri aikajänteet kattava ennakointitiedon hallinta ja ennakoiva työote
* Ohjaus ja ammatillisen koulutuksen reformi; osaaminen: ohjaajan uusi työnkuva, opettajien ohjaustaidot (”kaikki ohjaa”-periaate)
* Ohjaus lukioissa; osaaminen: työelämään ohjaaminen, opojen ja opetushenkilöstön työelämäosaaminen, tulevaisuus-/ennakointitaidot
* Monialaisuudella maakuntiin (alueellinen toisen asteen ohjauksen yhteistyö, oppilaitokset, TE -palvelut, työvoiman palvelukeskukset, ohjaamo jne.)

**Ehdotus:** Vuoden 2017 teemaksi valitaan: ”**Monialainen ohjaus kaikenikäisille**”

Teemavuoden käynnistämiseksi järjestetään valtakunnallinen teemaseminaari/-tilaisuus.

* vastuutahot: TEM+OKM+STM+VM+KEHA-keskus
* aikataulu: Kevät 2017
* resurssit: ministeriöt yhdessä

|  |
| --- |
| **Toteutuminen**Kokous 10.3.17:* Ohjaamo-päivien peruunnuttua KEHA järjestää samoille päiville 4.-5.5. TNO-foorumin Jyväskylässä – tilaisuudesta tarkemmin kohdassa 6.3.
* todettiin, että samaan aikaan on OPH:n ZOOMI-hankkeen (valtakunnallinen ”Sujuvat siirtymät -koordinaatiohanke”) (<http://www.oph.fi/kehittamishankkeet/zoomi>) seminaari <http://www.oph.fi/kehittamishankkeet/zoomi/103/0/sujuvat_siirtymat_yhdessa_saa_aikaan_enemman_3_-5_5_2017_laivaseminaari>)
 |

**Vastuuhenkilöt: Ari-Pekka Leminen, Harry Pulliainen**

* 1. **Verkkoalusta ohjausalan täydennyskoulutuksen järjestämisen tueksi**

Tausta:

**Ohjausalan koulutustarpeiden kartoittaminen** on kirjavaa, sitä tehdään satunnaisesti ja eri alueilla eri tavalla jos ollenkaan. Järjestetty koulutus on ollut ensisijaisesti tarjontalähtöistä. On tarpeen rakentaa menettely/väline, jolla aika ajoin selvitetään kentän toimijoiden ajantasaiset koulutustarpeet.

**Ohjausalan täydennyskoulutusta järjestävät monet eri tahot ilman, että toimintaa koordinoidaan** mitenkään. Toiminnassa on ajallista ja sisällöllistä päällekkäisyyttä. Toisaalta tieto koulutuksista ja muista tapahtumista ei välttämättä kulje kaikille tarpeellisille tahoille. Tietojen keräämisen ja koordinoinnin apuvälineeksi tulee rakentaa sähköinen kalenteri, jossa on:

* perustiedot eri tilaisuuksista (paikalliset, alueelliset ja valtakunnalliset) ja jotka
* tilaisuuden järjestävä taho päivittää.

Resurssit vähenevät sekä ohjausta tuottavissa organisaatioissa että ohjausosaamista kehittävillä tahoilla. Ohjaustyötä tekevien on yhä vaikeampi päästä osallistumaan koulutustapahtumiin, koska ajalliset ja taloudelliset resurssit ovat rajalliset. Tarvitaan **ohjausosaamisen jakamisen verkkoalusta**:

* valtakunnallisesti ja alueilla järjestettävien koulutustilaisuuksien ja hyvien käytäntöjen levittämiseen
* alusta mahdollistaa tilaisuuksien seuraamisen netin välityksellä tai myöhemmin tallenteena.

Toimenpiteet:

Kohtaamo -projektissa (ESR) kehitettävään verkko-ohjausalustaan on tarkoitus kehittää kaikille ohjaustyötä tekeville yhteinen tiedonjako-, kalenteri- ja työskentelyalusta, jonka yhteyteen on luonnollista liittää mahdollisuus myös ohjausosaamisen jakamiseen. Tavoite tullaan liittämään Kohtaamo -projektin jatkorahoitushakemukseen kaudelle 2017-2020. Ennen tämän verkkoalustan valmistumista tiedotus- ja jakelukanavana toimisi Peda.net -sivuston ”ELO-tori”.

Koulutustarpeiden selvittämiseksi vuoden 2017 alussa ELO-torin valtakunnalliselle etusivulle on perustettu keskustelualusta, johon on mahdollisuus lähettää täydennyskoulutustarpeisiin liittyviä aloitteita. Alusta on kaikille avoin ja se on tarkoituksenmukaista kytkeä edellä mainittuun ohjaustyötä tekevien yhteiseen työskentelyalustaan. Ennen sen valmistumista sovellus toimii ELO-torin osana.

Helmikuun 2017 alusta alkaen ELO-torilla olevien alueellisten ELO-ryhmien alasivuihin on lisätty omat kalenterit, joihin alueellisia ELO-ryhmien yhdyshenkilöitä pyydetään lisäämään alueelliset koulutustilaisuudet ja niiden materiaalit. Nämä sivut on linkitetty ELO-torin pääsivulla olevaan materiaalipankkiin, johon automaattisesti kertyvät kaikki alueellisiin kalentereihin lisätyt tapahtumat.

Alueellisten ELO-ryhmien yhdyshenkilöillä on ylläpito-oikeudet sekä alueellisiin että valtakunnallisiin sivuihin. Myös muita ohjausalan perus- ja täydennyskoulutusta tarjoavia organisaatioita (yliopistot, ammattikorkeatkoulut, OPH, KEHA, järjestöt jne.) pyydetään ilmoittamaan tietoja suoraan valtakunnalliseen kalenteriin. Kalenterin ylläpito-oikeudet sovitaan kunkin koulutuksen tarjoajan kanssa erikseen. Tiedostojen selailuun on kaikille avoin pääsy.

|  |
| --- |
| **Toteutuminen**10.3. kokous:* Koulutustarpeiden keräämistä, koulutuskalenteria sekä koulutusmateriaalien ja tallenteiden keräämisen alustaa koskevat osiot on tehty Pedanetin ELO-toriin ja ne ovat toimivia
* alueelliset kalenterit eivät ole ajan tasalla, koska kaikki ELYt eivät ole vielä tietoisia ELO-toriin tehdyistä muutoksista/uudistuksista
* todettiin tarve rajata koulutuskalenteriin ilmoitettavia tietoja, jotta kalenterin luettavuus säilyy ja sen perimmäinen tavoite - täydennyskoulutustarjonnan koordinointi - toteutuisi
* Raimo on yhteydessä ESAELY:een siltä osin, miten teknisesti helpoimmin voidaan linkitykset/tallennukset kalenteriin hoitaa niin, että vain varsinaiset koulutukset ja seminaarit välittyvät ELO-torille valtakunnalliseen jakeluun
* Raimo tekee luonnoksen ohjekirjeestä, jossa kuvataan kaikki edellä kuvatut Pedanetin/ ELO-torin uudistukset/muutokset. ELO-ryhmä tiedottaa kirjeestä ELY-keskusten kautta laajalla jakelulla

4.4.17 -kokousSovittiin, että kalenteriin ilmoitettavat tilaisuudet rajataan seuraavasti:* Tilaisuus on valtakunnallinen
* Tilaisuus on avoin oman alueen ohjaushenkilöstölle
* Tilaisuus kestää vähintään kaksi tuntia
* Tilaisuus järjestetään lyhyempänä verkkoluentona tai webinaarina

Raimo huolehtii, että KOHTAAMO-hankkeen ohjausryhmässä käydään keskustelu siitä, missä vaiheessa kalenteri- ym. tiedot viedään Kohtaamon sivustolleAri-Pekka viimeistelee Raimon laatiman ohjekirjeen koulutusten järjestäjille ja se lähetetään Teija Feltin ja Mika Tammilehdon allekirjoituksin10.5.17 -kokousTEM/A-P lähetti sovitusti ELO-torin käyttöön liittyvät ohjeet 24.4. täydennyskoulutusta järjestäville tahoille.  |

**Vastuuhenkilöt: Raimo Vuorinen, Marko Kilpeläinen (Kohtaamo-hanke), Harry Pulliainen**

* 1. **ELY-keskusten henkilöstön sekä alueellisten ELO-ryhmien jäsenten ohjausosaamisen kehittäminen, tiedon jakaminen ja verkostoituminen**

Alueellisen ELO-kehittämistyön laadun ja toiminnan yhteismitallisuuden lisäämiseksi sekä valtakunnallisten ja alueellisten ELO-asiantuntijoiden vuorovaikutuksen tiivistämiseksi tarvitaan erilaisia foorumeita:

Toimenpiteet:

* valtakunnalliset ajankohtaisinfot (webinaareina)
* aluetoimijoille kohdennetut koulutus- ja verkostoitumistilaisuudet
* Pedanetin ELO-torin hyödyntäminen tapahtumien jakamiseksi

Vuoden 2017 aikana toteutetaan seuraavat tilaisuudet:

* teemat: ohjauksen moniammatillisuus, -alaisuus, verkostoituminen ja yhteistyö, ohjauspalvelujen määrä ja laatu, Ohjaamot, maakuntauudistus&ohjaus; KEHA-keskus tekee vuoden alussa verkkokyselyn kohderyhmälle koulutustarpeista
* 4 ajankohtaiskatsausta/webinaaria vuoden aikana
	+ toteutusvastuu: KEHA-keskus
	+ kohderyhmät: ELY-henkilöstö, ELO-ryhmien jäsenet ja ministeriöiden edustajat
	+ 1-2 tilaisuutta toteutetaan laajempina niin, että mukaan kutsutaan myös muita ohjausalan toimijoita.
	+ toteutus: Lync/video
* 2 seminaaria
	+ 1-2 päiväinen seminaari keväällä 2017. Tilaisuus toimisi myös lähtölaukauksena kohdassa 6.1. mainitulle teemavuodelle, toteutusvastuu: ministeriöt ja KEHA-keskus
	+ Ohjaamo-päivät syksyllä (mahdollisesti laivaseminaari, tarvittaessa eriytyvää ohjelmaa eri kohderyhmille), toteutusvastuu: ministeriöt ja KEHA-keskus yhdessä

|  |
| --- |
| **Toteutuminen**13.1.17 –kokous:* keväällä toteutetaan vain yksi TNO-foorumi (4.-5.5.), koska sekä OKM:n että TEM:n hallinnonaloilla on meneillään todella mittavia uudistushankkeita, jotka työllistävät henkilöstöä ja toisaalta, niin moni keskeinen asia on avoinna ja vasta valmisteluvaiheessa
* 4.-5.5. TNO-foorumin suunnittelusta ja järjestämisestä vastaa KEHA/Merja N-M
	+ 30 hengen kokoustila on varattu Jyväskylästä
	+ videoyhteys avataan Jyväskylästä kaikkiin ELY-keskuksiin
	+ alueiden ELO-vastaavat kutsuvat koolle ELO-ryhmänsä ja sen lisäksi alueen ohjaustoimijoita samaan tilaan, joka on videoyhteydessä Jyväskylään
		- Merja ohjeistaa ELO-vastaavat eri ohjaustahojen kutsumiseksi
	+ Raimo ja Merja selvittävät, miten edellä kuvattuun toteutukseen voitaisiin sisällyttää aiemmin suunniteltu, kaikille avoin webinaari -osuus
	+ päivien sisältöjen osalta ehdotettiin seuraavia asioita: maakuntauudistus, kasvupalvelu- ja aluekehittämislakien valmistelu, ammatillisen koulutuksen reformi ja ohjausalan valtakunnallisten kehittämishankkeiden tilannekatsaukset (Ohjaamot, verkko-ohjaus, ZOOMI jne.)
* syksyn TNO-foorumi/-tapaaminen suunnitellusti OHJAAMO-päivien yhteydessä
* lisäksi tässä yhteydessä on otettava huomioon ’Ammatinvalinnan ohjaus 80 vuotta’ -seminaari 22.-23.8.2017 Helsingissä
* lisäksi webinaari tai TNO-vastaavien verkkotapaaminen loppuvuodesta?

4.4.17 -kokous* syksyn TNO-foorumi/-tapaaminen pidetään suunnitellusti OHJAAMO-päivien yhteydessä, mutta sen rahoitus on vielä auki. KEHA selvittää asiaa.
* ’Ammatinvalinnan ohjaus 80 vuotta’ -seminaari järjestetään 22.-23.8.2017 Helsingissä. Ohjelma on vielä valmistelussa.
* TNO-vastaavien loppuvuodelle suunnitellun verkkotapaamisen aiheeksi sovittiin Raimon ehdotuksesta ”Sosiaalinen media ohjauksessa” (Jaana Kettusen väitös); KEHA vastaa järjestämisestä
 |

**Vastuuhenkilöt: Merja Niemi-Pynttäri (KEHA-keskus), Jukka Peltokoski**

* 1. **Alueellisen ohjausosaamisen kehittämistoiminnan seuranta**

Nykyisin käytössä olevasta tulosohjausmenettelystä luovutaan maakuntauudistuksen toteuduttua. Tämä ei kuitenkaan poista tarvetta seurata TNO-palvelujen alueellista kehittämistä, sen vaikutuksia ja tuloksellisuutta, mikä osaltaan vie kehittämistoimintaa ja palvelutarjontaa yhdenmukaisempaan suuntaan. ELY-keskukset

* tekevät vuosittain selvityksen alueella toimivista ELO -kehittämishankkeista ja -ryhmistä
* tekevät vuosittain kuvauksen omasta ja yhdessä muiden ELO-toimijoiden kanssa vuoden aikana järjestämistään koulutus- ja verkostoitumistilaisuuksista
* vastaavat VOKESin lähettämään verkkokyselyyn 15.3.2017 mennessä alueellisen ELO-kehittämistoimintaan liittyen. VOKES tekee yhteenvedon alueellisten ryhmien vastauksista osana kansallista elinikäisen ohjauksen tutkimuksen ja kehittämisen erityistehtävää. ELYjen vastaukset (ja niistä myöhemmin tehtävä yhteenveto) toimivat myös ELY-keskusten ja ministeriöiden välisissä tulossopimuksissa edellytettynä raporttina valtakunnalliselle ELO-ryhmälle. Kyselyn sisältö laaditaan OKM:n, TEM:n, VOKES:n ja ELY:n yhteistyönä. Kysely lähetetään jatkossakin ELO-vastaaville/ ELO-ryhmille vuosittain tammikuun alussa.

|  |
| --- |
| **Toteutuminen**13.1.17 -kokous:* ELY-keskukset ovat paraikaa raportoimassa (sähköinen kysely, 15.3. mennessä) 2016 -vuoden toiminnastaan eVokesillle/ELO-ryhmälle.
* Kevään 2017 aikana ELY:t tekevät kuvauksen alueensa meneillään olevista ELO-kehittämishankkeista ja –ryhmistä
* 2017 -vuoden raportointi samalla tavalla kuin tänä vuonna 15.3.2018 mennessä

4.4.17 –kokous* todettiin, että kahdesta ELY-keskuksesta ei tullut vastausta määräaikaan mennessä
* kehittämishanke/-ryhmä -selvitykset ovat meneillään ELY-alueilla
 |

**Vastuuhenkilöt: Jukka Peltokoski, Ari-Pekka Leminen, Raimo Vuorinen**

* 1. **Käynnistetään toimenpiteet ohjauksen valtakunnallisen tila-arvioinnin toteuttamiseksi**

Suomessa on viimeksi tehty ohjauksen tila-arviointi vuonna 2002. Ohjausalan toimijoiden tekemien aloitteiden pohjalta ja erityisesti vireillä olevien mittavien koulutusjärjestelmää sekä aluehallintoa koskevien uudistusten takia tarvittaisiin tuoretta ja kattavaa valtakunnallista elinikäisen ohjauksen arviointia. Arvioinnissa tulisi ottaa huomioon mm. alan ammattilaisten koulutuksen määrällinen tarve ja sisällöllinen kokonaisrakenne sekä koulutettujen ammattilaisten mahdollisuus työllistyä joustavasti eri konteksteissa.

Vuoden 2017 aikana toteutettavan tila-arvioinnin kautta olisi myös saatavissa tietoa, jota voi hyödyntää arvioitaessa aluehallintouudistuksen aikana tehtyjen rakenteellisten uudistusten mahdollista vaikutusta palvelujen saatavuuteen, kattavuuteen tai vaikuttavuuteen. Tila-arvioinnissa käytettävän työvälineen kokoamisessa on otettava huomioon sen käyttö tässä yksittäisessä arvioinnissa, että sen tai sen osioiden käyttömahdollisuudet pysyvänä eri hallinnonalojen yhteisesti käytössä olevana palautejärjestelmänä.

Ensimmäisenä tehtävänä on koota yhteen ja päivittää jo olemassa olevat valtakunnalliset käytössä olevat työvälineet, käynnistetyt arviointialoitteet sekä tutkimus- ja kehittämishankkeet. Esimerkiksi Opetushallituksen vuonna 2002 toteuttaman kansallisen ohjauksen tila-arvioinnin yhteydessä kehitettyjä lomakkeita on päivitetty OKM:n rahoittaman perusopetuksen kehittämishankkeen yhteydessä 2009-2010. Syksyllä 2012 Opetushallituksen tuella käynnistyi ammatillisen koulutuksen ohjauksen itsearviointityövälineiden kehittäminen Sataedun vetämässä hankkeessa, ja tätä työvälinettä on otettu käyttöön eri tahoilla vuoden 2016 aikana. Perusopetukseen sekä lukio- ja ammatilliseen koulutukseen on laadittu laatukriteerit ja hyvän ohjauksen kriteerit elokuussa 2014. Syyskuussa 2015 Länsi-Suomen ruotsinkielinen aluehallintovirasto on tuottanut oppilaitosten käyttöön oppaan ”Elevhandledning i grundläggande utbildning - mot en systematiskt kvalitetsarbete” ohjauksen laadun kehittämiseksi. TE-toimistojen ohjauspalvelujen seurannan ja arvioinnin prototyyppi (Tutka) julkaistiin vuonna 2013. Ohjaamojen rakentamisen yhteydessä toteutetaan tällä hetkellä seuranta- ja arviointitoimenpiteitä, joita on perusteltua liittää tässä esillä olevaan laajempaan arviointi- ja laatutyöhön. Lisäksi Kansallisen koulutuksen arviointikeskus on toteuttamassa eri oppilaitosten nivelvaiheen arviointia, johon ohjaus on integroitavissa.

Koulutuksen tutkimuslaitos valmistelee parhaillaan esitystä valtakunnalliseksi ohjauksen palautejärjestelmäksi. Työssä käydään läpi edellä kuvattuja työvälineitä ja pyritään kokoamaan niistä kokonaisuutta palvelevat osiot. Suunnitelma tullaan esittelemään valtakunnalliselle ELO-ryhmälle, ja tätä esitystä voisi hyödyntää valtakunnallisen tila-arvioinnin jäsennyksenä ja arviointitiedon kokoamiseksi vielä vuoden 2017 aikana. Tila-arvioinnin kautta syntyvät pysyvät työvälineet valtakunnallisesti koottavaa tietoa varten tarjoaisivat mahdollisuuden rakentaa kansallinen ohjauksen jatkuvaa arviointia varten referenssitietokanta. ELY-keskukset ja Aluehallintovirastot voisivat poimia yhteisestä tietojärjestelmästä tarvitsemansa osiot oman alueellisen kehittämistyönsä tueksi sekä täydennyskoulutuksen kohdentamiseksi.

Tämän pysyvän työvälineen avulla voitaisiin koota tarvittavin väliajoin otos säännöllisin välein toteutettavia valtakunnallista tila-arviointia varten. Kun tietoa ryhmiteltäisiin erikokoisten koulujen tai kuntien mukaan, saataisiin oppilaitoksien tai kuntien käyttöön järjestelmä vertaisarviointia varten. Tietokanta olisi tarvittaessa käytettävissä alan tutkijoiden käytössä. Tietoa voitaisiin hyödyntää myös Valtiontalouden tarkastusviraston esittämän temaattisen tila-arvioinnin tai pitkittäistutkimuksen näkökulmasta. Tietokannan kehittäminen tapahtuisi osana kansainvälistä yhteistyötä, sillä tutkimusperustainen elinikäisen ohjauksen kehittäminen oli jo Suomen esittämänä painopisteenä ELGPN-verkoston työohjelmassa kaudella 2013-14 ja Cedefop on suunnittelemassa eurooppalaista tietokantaa kansallisista ohjauksen kokonaisjärjestelyistä.

Täsmennetty suunnitelma tarvittavista toimenpiteistä tila-arvioinnin toteuttamiseksi tullaan esittelemään erikseen ELO-ryhmälle kesäkuun kokouksessa.

|  |
| --- |
| **Toteutumisen tilanne**10.3.17 kokous:* Raimon alustuksen pohjalta päätettiin ehdottaa ohjauksen tila -kartoitusta, jossa tarkastellaan palvelurakenteita, toiminnan volyymiä suhteessa kysyntään ja asiakkaiden kokemuksia palveluista
* Raimon ehdotusta arviointikehikoksi pidettiin kattavana ja hyvänä lähtökohtana
* myöhemmässä vaiheessa kehitetään mallia, joka mahdollistaa ohjauksen vaikutusten arvioinnin
* TEM on varautunut osaltaan rahoittamaan arviointihanketta (TE-palvelujen kehittämisraha)
* Ari-Pekka selvittää OKM:n mahdollisuuksia osallistua rahoitukseen
* KTL voi resursoida yhden henkilön työpanoksen arviointiin (vapautuu Pisa-arvioinnista)
* OO-tiimin ehdotus viedään ELO-ryhmän puheenjohtajien käsittelyyn/ratkaistavaksi 20.3.

4.4.17 –kokous* yllä olevaan kuvaus-tekstiin tehtiin lisäys, että myös lukio- ja ammatilliseen koulutukseen on laadittu laatukriteerit ja hyvän ohjauksen kriteerit
* Jos tarvitaan KARVI:n henkilöresurssiin lisäpanostusta 🡪 VOKES
* OKM:n osuus rahoituksessa=KARVI:n työpanos
* TEM:n osuus rahoituksesta on ok
* Arviointihanke voidaan toteuttaa ilman kilpailutusta
* KARVI:n arviointikehikko on vielä auki
* Seuraavaksi tarvitaan sisältöä pohtiva kokous, jossa on mukana kaikki arviointia tekevät tahot
* Teija Felt ja Ari-Pekka käyvät neuvottelun KARVI:n/Jari Goman’n kanssa 5.4./ohjausosaamisen arviointi
* Raimo tekee luonnoksen seuraavaan tiimin kokoukseen tiiviistä (2-3 sivua) työsuunnitelmasta arvioinnin toteuttamiseksi. Suunnitelma viedään ELO-ryhmän käsittelyyn 9.6.

10.5.17 -kokous* Käytiin läpi Raimon tekemä työsuunnitelma arvioinnin toteuttamiseksi. Keskustelun pohjalta täydennetty esitys on tämän muistion liitteenä ja suunnitelma esitellään ELO-ryhmälle 9.6. – ks. LIITE
 |

**Vastuuhenkilöt: Ari-Pekka Leminen, Raimo Vuorinen**

|  |
| --- |
| **Muut asiat**10.3.17 –kokous:* Jukka jää vuorotteluvapaalle 3.7.2017 alkaen vuoden loppuun. Sitä ennen hän on vuosilomalla kesäkuun ajan. Kristiina Juusti toimii ELY:ten edustajana tuon ajan ELO-ryhmässä. OO-tiimin puheenjohtajuus päätetään seuraavassa kokouksessa
* seuraava kokous sovittiin pidettäväksi 4.4.17 klo 11.30-13. Merja Niemi-Pynttäri kutsutaan myös kokoukseen
* seuraava ELO-ryhmän kokous on 9.6., jolloin käydään läpi tiimin toimintasuunnitelman eteneminen

4.4.17 –kokous* sovittiin, että Harry toimii tiimin puheenjohtajana Jukan vuorotteluvapaan ajan
 |

**RV/10052017 LIITE**

**Elinikäisen ohjauksen tilan arviointi 2017 – 2018 - Suunnitelmaluonnos**

1. **Mihin tilan arvioinnin tarve perustuu – taustoja**

Suomen hallinto- ja palvelujärjestelmä uudistuu lähivuosina monin tavoin. Samanaikaisesti ohjausta tarjoavien organisaatioiden ja toimijoiden kokonaisuus on laajentunut ja monimuotoistunut ohjauksen tarpeen lisääntymisen myötä. Monimuotoisuuden hallitsemiseksi ja ohjauksen voimavarojen kokoamiseksi on yhtenä ratkaisuna kehitetty monialaisia matalan kynnyksen toimintamalleja ja “ohjauskeskuksia”, Ohjaamoita. Valtakunnallinen ELO-ryhmä hyväksyi kokouksessaan 21.9.2016 linjaukset monialaisten ohjauspalvelujen luomisesta kaiken ikäisille. Hyväksytyt linjaukset kytkeytyvät hyvin Eurooppalaisen elinikäisen ohjauksen toimintapolitiikan verkoston (ELGPN) ja Suomen elinikäisen ohjauksen strategiaan ja tavoitteisiin 2015-20:

1. Ohjauspalveluja on tasapuolisesti saatavissa ja ne vastaavat yksilön tarpeita
2. Yksilölliset uranhallintataidot vahvistuvat
3. Ohjaustyötä tekevillä on tehtävien edellyttämä osaaminen
4. Ohjauksen laatujärjestelmiä kehitetään
5. Ohjaus toimii koordinoituna kokonaisuutena

Strategisia tavoitteita valmistelleen työryhmän mukaan Suomesta puuttuu kokonaisvaltainen laatu- ja arviointijärjestelmä, jonka avulla olisi mahdollista saada systemaattisesti kerättyä tietoa elinikäisen ohjauksen toteutumisesta. Tieto-, neuvonta- ja ohjauspalveluiden järjestämistä tulisi arvioida kokonaisvaltaisesti siten, että otetaan huomioon kaikki palvelujen tuottamiseen vaikuttavat mekanismit. Työryhmä ehdotti, että Suomeen tulisi valmistella elinikäisen ohjauksen laadunhallinnan menettelyt sekä laaditaan työvälineet itsearviointia ja palautteen keräämistä varten. Lisäksi tulisi huolehtia siitä, että ohjaustyössä toimivilla on käytettävissään tehtävien edellyttämä tilasto- ja seurantatieto.

Viimeisimmät ohjauksen tilaa koskevat arvioinnit on tehty Suomessa 2000-luvun alkupuolella (ks. esim. Moitus et al,, 2001[[7]](#footnote-7); Numminen et al., 2002[[8]](#footnote-8); Pajarinen et al., 2004[[9]](#footnote-9)). Ennen Valtiontalouden tarkastusviraston tuloksellisuustarkastusta (2015)[[10]](#footnote-10), ohjauksen kokonaistilaa on voitu arvioida lähinnä vain yksittäisten tutkimusten ja artikkeleiden tai niiden osien kautta. Valtiontalouden tarkastusviraston mukaan ohjauksen tarvetta ja laatua koskevan tietopohjan puutteellisuuden vuoksi olisi tarpeen toteuttaa uusi valtakunnallinen ohjauksen tilan arviointi, mutta arvioinnin tulisi tällä kertaa kattaa koko ohjauksen kenttä. Lisäksi ehdotetaan, että perusteellisen tila-arvioinnin ohella ministeriöissä olisi tarpeen kehittää jatkuvaan seurantaan soveltuvia ohjaustarpeen kehityksen, voimavarojen, palveluiden saatavuuden ja laadun arvioinnin työkaluja, jotka mahdollistavat myös paikallisten ja alueellisten erojen vertailun niin, että ohjauspalveluiden ja paikallisen palveluverkoston tilaa voidaan jatkossa arvioida riittävän systemaattisesti. Tällöin on myös helpompi ottaa kantaa siihen, mihin suuntaan palvelumuotoja on tarkoituksenmukaista kehittää ja samalla taata ohjauspalveluiden riittävän yhdenmukainen saatavuus ja laatutaso eri alueilla ja kunnissa.

Ohjauksen merkitys opinnoille, työmahdollisuuksien tunnistamiselle ja työvoiman liikkuvuudelle on tunnustettu viime vuosina vahvemmin myös keskeisissä eurooppalaisissa koulutus- ja työllisyyspoliittisissa linjauksissa. Esimerkiksi Euroopan uuden osaamisohjelman tavoitteiden saavuttamiseksi jäsenmaita kutsutaan vahvistamaan ohjausta ammatillisessa koulutuksessa, aikuiskoulutuksessa, aiemmin opitun tunnistamisessa, nuorisotakuun toteutuksessa ja oppisopimuksissa (European Commission, 2016; European Council, 2013a; 2013b). Tämän johdosta ammatillisen koulutuksen kehittämiskeskus (Cedefop) on parhaillaan rakentamassa tietokantaa EU:n jäsenmaiden ohjauksen kokonaisjärjestelyistä. Kansallisen arvioinnin suunnittelussa kannattaa ottaa etukäteen mahdolliset rajapinnat tähän eurooppalaisen tietokannan kokonaisjäsennykseen.

Ohjausalan toimijoiden tekemien aloitteiden pohjalta ja erityisesti vireillä olevien mittavien koulutusjärjestelmää sekä aluehallintoa koskevien uudistusten takia tarvitaan tuoretta ja kattavaa valtakunnallista elinikäisen ohjauksen arviointia. Kehittävän arvioinnin ja laadunvarmistuksen jäsentämisen ja työvälineiden kehittämistyötä ohjaa valtakunnallinen elinikäisen ohjauksen yhteistyöryhmä (ELO-ryhmä). Ryhmä on esittänyt, että Ohjausalan valtakunnallinen osaamiskeskus (VOKES) tekee esityksen olemassa olevan tiedon jäsentämiseksi ja metateoreettisen perustan laatimiseksi yhteistyössä Koulutuksen arviointikeskuksen (KARVI) ja muiden ohjausalan tutkimusyksiköiden kanssa.

1. **Arvioinnin tavoitteet**

ELO-ryhmän esityksen mukaan vuosina 2017-18 toteutettavan ohjauksen tila-arvioinnin tavoitteena on tuottaa tietoa, jota voi hyödyntää arvioitaessa mm. aluehallintouudistuksen sekä ammatillisen koulutuksen reformin aikana tehtyjen rakenteellisten uudistusten mahdollista vaikutusta TNO-palvelujen saatavuuteen, kattavuuteen tai vaikuttavuuteen. KARVI:n näkökulmasta tavoitteena on tarkastella koulutusjärjestelmän nivelvaiheiden toimivuutta ja koulutusjärjestelmän kykyä turvat kaikille nuorille koulutus ja joustavat siirtymät koulutustasolta toiselle ilman välivaiheita ja ennaltaehkäistä syrjäytymisriskit. Lisäksi otetaan huomioon Valtiontalouden tarkastusviraston suositukset ohjaustyön kirjon yhtenäistämiseksi toimivaksi monialaiseksi kokonaisuudeksi.

Tila-arvioinnissa käytettävän työvälineen kokoamisessa otetaan huomioon sen käyttö tässä yksittäisessä arvioinnissa, sekä sen tai sen osioiden käyttömahdollisuudet pysyvänä eri hallinnonalojen yhteisesti käytössä olevana palautejärjestelmänä.

1. **Arvioinnin kohteena olevat ohjausta tai tarkemmin TNO -palveluita tuottavat organisaatiot, toimijat**

Riittävän kokonaiskuvan saamiseksi ja sektorien ohjauspalveluiden hahmottamiseksi tila-arviointiin on syytä sisällyttää ainakin perusasteen, toisen asteen, korkea-asteen, aikuiskoulutuksen, TE-hallinnon ja nuorisotoimen ohjauspalvelut, etsivä nuorisotyö sekä Ohjaamot. Arvioinnissa ohjausta jäsennetään monitasoisena ja moni-ilmeisenä, erilaisia tavoitteita sisältävänä prosessina, jonka toteuttamisesta vastaa moniammatillinen, suunnittelu- ja eri käyttäjäryhmien tarpeiden ja organisaatioiden toiminnan kehityksen mukaan muuntuva verkosto. Jotta ohjausta koskevissa arvioinneissa ja sen kehittämisessä toimintaa päästäisiin tutkimaan kokonaisena palveluna rakenteineen, toimivuuksineen ja vastuineen, on ohjausta tarkasteltava vertikaalisena ja horisontaalisena verkostona. Ohjaukseen sisältyvät siten erikseen 1) eri asiakasryhmille näkyvät palvelut, 2) osapuolten tuottamat monialaiset palvelut sekä 3) TNO-palvelujen strateginen johtaminen ja päätöksenteko.

Näkyvillä ohjauspalveluilla tarkoitetaan niitä ohjauksellisia palveluita, joita eri asiakasryhmät käyttävät vuorovaikutuksessa opiskelun tai urapolun eri vaiheissa. Tällä tasolla tarkasteltavia teemoja ovat ohjauksen työnjaolliset, sisällölliset ja menetelmälliset kysymykset. Monikanavaisilla ohjausjärjestelyillä tarkoitetaan eri asiakasryhmien tarvekartoitusta (näkyvät ja piilevät tarpeet), moniammatillista suunnittelua, koordinointia ja yhteistyötä, jota tehdään ohjauspalveluita tuottavissa yksiköissä ja niiden välisessä verkostoyhteistyössä. TNO-palvelujen strateginen johto ja päätöksenteko sisältävät toimintalinjausten ja palvelujen toimintaedellytysten luomista. Tätä kautta ohjauksen lisäarvo näyttäytyy 1) oppimistuloksina, 2) taloudellisina tuloksina ja 3) laajempina aluekehittämisen yhteisöllisinä tuloksina. Jokaista kolmea tasoa voidaan tarkastella eri osapuolien - käyttäjien, organisaation ja alueen - näkökulmista. Jotta tarkastelu olisi koherentti ja pystyisi tuottamaan ohjauksen kokonaiskehittämiseen riittävää lisäarvoa, tulee kaikki kolme ohjauksen tulosta huomioida, ja niitä on syytä tarkastella matriisimaisesti eri toimijoiden näkökulmista. Tämä mahdollistaa myöhempien kohdennettujen erillistarkastelujen tekemisen, jotka ovat liitettävissä kokonaisuuteen. Viitteellisesti tämä ohjauksen kokonaismalli on esitetty alla taulukossa:

|  |  |  |  |  |
| --- | --- | --- | --- | --- |
| **Ulottuvuus\****vaihe** | **Panokset****(voimavarat)** | **Prosessit****(palvelut)** | **Tulokset****(muutos)** | **Vaikuttavuus****(yhteiskunnallisesti pysyvät tulokset)** |
| **Julkinen****päätöksenteko**   | esim. lainsäädäntö,määrärahat | esim. päätösten implementointi ja seuranta | esim. valittujen poliittisten tavoitteiden saavuttaminen | esim. yhteiskunnan arvoperusteisten tavoitteiden saavuttaminen: hyvinvoinnin parantuminen |
| **Monikanavaiset palvelu-****järjestelyt**   | esim. organisaation resurssipäätökset,työn- ja vastuunjako | esim. asiakasryhmien tarvekartoitus, asiakasprofiilit, toiminnan organisointi, arviointi ja kehittäminen, monikanavaisten palveluiden tuottamisen tavat  | esim. sovitut palvelut toteutuvat, palveluja on tarjolla niitä tarvitseville | esim. palvelujen piiriin valikoituu yhä paremmin asiakkaita(kohtaanto) |
| **Asiakkaalle** **näkyvät** **palvelut**  | esim. ammattilaisten osaaminen, menetelmien kehittäminen, asiakkaan elämäntilanne | esim. ohjausinterven-tiot ja ohjelmat, mitattu asiakastyytyväisyys | esim. valintojen selkeytyminen, koulutukseen hakeutuminen, työllistyminen,identiteetinselkiytyminen | esim. henkilökohtaisen hyvinvoinnin ja onnellisuuden pitkäkestoinen lisääntyminen |

KARVI:n suunnitelmien mukaan arvioinnin kohteena ovat opiskelijan siirtymät ja opintopolun sujuvuus koulutuksen nivelvaiheissa seuraavista näkökulmista:

* Nivelvaiheiden ohjaus
* Erilaisten koulutusten järjestäjien rooli
* Koulutuksen järjestäjien yhteistyö
* Opiskelijavirrat
* Koulutusjärjestelmän kyky tukea opiskelijoiden elämänhallintaa, valintoja ja mahdollistaa opintopolut, joissa voidaan joustavasti yhdistää opiskelua ja työntekoa sekä hakeutua jatko-opintoihin ja työelämään.
* Nivelvaiheisiin liittyvän ohjauksen ja koko järjestelmän toimivuutta tarkastellaan opetustoimen lisäksi myös työ- ja elinkeinohallinnon ja nuorisotoimen kannalta (hankkeen laajentamisesta kyseisille hallinnonaloille neuvotellaan erikseen*).*
1. **Arvioinnin tausta-ajattelu**

Arvioinnin kokonaissuunnittelussa voi hyödyntää aiempaa kansallista ja kansainvälistä ohjauksen arviointia koskevaa tutkimusta. Ensimmäisenä tehtävänä on koota yhteen ja päivittää jo olemassa olevat valtakunnalliset käytössä olevat työvälineet, käynnistetyt arviointialoitteet sekä tutkimus- ja kehittämishankkeet. Esimerkiksi Opetushallituksen vuonna 2002 toteuttaman kansallisen ohjauksen tila-arvioinnin yhteydessä kehitettyjä lomakkeita on päivitetty OKM:n rahoittaman perusopetuksen kehittämishankkeen yhteydessä 2009-2010. Syksyllä 2012 Opetushallituksen tuella käynnistyi ammatillisen koulutuksen ohjauksen itsearviointityövälineiden kehittäminen Sataedun vetämässä hankkeessa, ja tätä työvälinettä on otettu käyttöön eri tahoilla vuoden 2016 aikana. Perusopetukseen sekä lukio- ja ammatilliseen koulutukseen on laadittu laatukriteerit ja hyvän ohjauksen kriteerit elokuussa 2014. Syyskuussa 2015 Länsi-Suomen ruotsinkielinen aluehallintovirasto on tuottanut oppilaitosten käyttöön oppaan ”Elevhandledning i grundläggande utbildning - mot en systematiskt kvalitetsarbete” ohjauksen laadun kehittämiseksi. TE-toimistojen ohjauspalvelujen seurannan ja arvioinnin prototyyppi (Tutka) julkaistiin vuonna 2013. Ohjaamojen rakentamisen yhteydessä toteutetaan tällä hetkellä seuranta- ja arviointitoimenpiteitä, joita on perusteltua liittää tässä esillä olevaan laajempaan arviointi- ja laatutyöhön. Lisäksi Kansallisen koulutuksen arviointikeskuksella on käytössä omat työvälineet, jotka ovat sovellettavissa ohjaukseen.

Arvioinnin kokonaissuunnittelussa otetaan huomioon myös Eurooppalaisen elinikäisen ohjauksen toimintapolitiikan verkoston (ELGPN) tuottamat suuntaviivat, joita voidaan käyttää EU:n jäsenmaiden ja yksittäisten alueiden itsearvioinnissa ja omaehtoisessa kehittämisessä, vertaisarvioinnissa sekä muissa ulkoisissa arvioinneissa (joiden suorittaja voi olla esimerkiksi OECD, CEDEFOP, ETF tai EHEA:n ministerikokous). Tätä kautta luodaan rajapinnat Cedefopin tulevaan tietokantaan EU:n jäsenmaiden ohjauksen järjestelyistä. Lisäksi otetaan huomioon PISA-arviointien yhteydessä toteutetut ohjaukseen liittyvät selvitykset.

1. **Arvioinnin toteuttajat**

Tila-arvioinnin toteutuksesta vastaa KARVI yhteistyössä eVOKESin ja ELO-ryhmän kanssa. Keväällä 2017 KARVI on kutsunut koolle arviointia valmistelevan työryhmän, joka laatii tarkemman suunnitelman kesän 2017 aikana.

Arviointiaineiston kokoamiseen ja tuottamiseen osallistuvat lisäksi OKM, TEM, STM, KEHA-keskus, Opetushallitus, Kohtaamo-projekti, ELY-keskukset sekä AVIt

1. **Arvioinnin rahoitus:**

Arvoinnin budjetti sisältyy KARVI:n perusrahoitukseen. Lisäksi TEM kohdentaa erillisrahoitusta TE-palveluiden ja Ohjaamoiden arvioinnin rahoittamiseen.

1. **Arvioinnin aikataulu**

Arviointi etenee seuraavien vaiheiden kautta

|  |  |  |
| --- | --- | --- |
| **Työvaihe** | **Toimenpiteet** | **Aikataulu** |
| 1. vaihe
 | - yhteenveto kansallisista ja kansainvälisistä ohjauksen laatukehikoista- rajapinta OPH:n julkaisemiin hyvän ohjauksen kriteereihin ja uusin opetussuunnitelmien perusteisiin- rajapinta TE-toimistojen ohjauksen laatukriteereihin (TEM 2013)- rajapinta käytössä oleviin kansainvälisiin arviointityövälineisiin ja elinikäisen ohjauksen eurooppalaisiin puitteisiin (2015) | Touko-kesäkuu 2017 |
| 1. vaihe
 | - koonta eri toimijoiden arviointitiedon tarpeista - kartoitus ohjaukselta odotettavista tuloksista ja olemassa olevista indikaattoreista- yhteissuunnittelu laatukehikoksi valtakunnallisten toimijoiden kanssa (Ministeriöt/OPH/KARVI/Kohtaamo-hanke, yhteistyökokoukset touko-kesäkuu | Touko-kesäkuu 2017 |
| 1. vaihe
 | - Saadun palautteen perusteella aineiston kokoaminen ja arviointiraportin tuottaminen | Lokakuu 2017 – joulukuu 2018 |

1. **Tulosten hyödyntäminen**

Tila-arvioinnin tuloksia voi hyödyntää ELO-ryhmän esittämien monialaisten ohjauksen periaatteiden mukaisten TNO-palvelujen kehittämisessä sekä uuden järjestäjä-tuottajamallin mukaisten palvelujen hankintakriteereiden täsmentämisessä. Arvioinnissa käytettävät työvälineet tarjoavat myös mahdollisuuden rakentaa pysyvä kansallinen referenssitietokanta ohjauksen jatkuvaa arviointia n ja rahoitusten painopisteiden kohdentamista koskevia päätöksiä varten. ELY-keskukset ja Aluehallintovirastot (vuoden 2019 jälkeen maakunnat) voisivat poimia yhteisestä tietojärjestelmästä tarvitsemansa osiot oman alueellisen kehittämistyönsä tueksi sekä täydennyskoulutuksen kohdentamiseksi.

Tämän pysyvän työvälineen avulla voitaisiin koota tarvittavin väliajoin otos säännöllisin välein toteutettavia valtakunnallista tila-arviointia varten. Kun tietoa ryhmiteltäisiin erikokoisten koulujen tai kuntien mukaan, saataisiin oppilaitoksien tai kuntien käyttöön järjestelmä vertaisarviointia varten. Tietokanta olisi tarvittaessa käytettävissä alan tutkijoiden käytössä. Tietoa voitaisiin hyödyntää myös Valtiontalouden tarkastusviraston esittämän temaattisen tila-arvioinnin tai pitkittäistutkimuksen näkökulmasta. Tietokannan kehittäminen tapahtuisi osana kansainvälistä yhteistyötä, sillä tutkimusperustainen elinikäisen ohjauksen kehittäminen oli jo Suomen esittämänä painopisteenä ELGPN-verkoston työohjelmassa kaudella 2013-14 ja tällä hetkellä Cedefop on suunnittelemassa eurooppalaista tietokantaa kansallisista ohjauksen kokonaisjärjestelyistä.

1. Cefefop. (2009) *Professionalising career guidance. Practitioner competences and qualification routes in Europe*. Cedefop panorama series; 164. Luxembourg: Publications Office of the European Union. [↑](#footnote-ref-1)
2. European Commission. (2014). *European reference competence profile for PES and EURES counsellors*, Brussels [↑](#footnote-ref-2)
3. http://www.nice-network.eu/ [↑](#footnote-ref-3)
4. http://ecgc.at/ [↑](#footnote-ref-4)
5. http://www.cce-global.org/gcdf [↑](#footnote-ref-5)
6. http://matrixstandard.com/ [↑](#footnote-ref-6)
7. Moitus, S., Huttu, K., Isohanni, I., Lerkkanen, J., Mielityinen, I., Talvi, U., Uusi-Rauva, E. & Vuorinen, R. 2001. Opintojen ohjauksen arviointi korkeakouluissa. Korkeakoulujen arviointineuvoston julkaisuja 13: 2001. Helsinki: Edita. [↑](#footnote-ref-7)
8. Numminen, U., Jankko, T., Lyra-Katz, A., Nyholm, N., Siniharju, M. & Svedlin, R. 2002. Opinto-ohjauksen tila 2002. Opinto-ohjauksen arviointi perusopetuksessa, lukiossa ja ammatillisessa koulutuksessa. Opetushallitus. Arviointi 2/2002. Helsinki. [↑](#footnote-ref-8)
9. Pajarinen, M., Puhakka, H. & Vanhalakka-Ruoho, M. 2004. Aikuisopiskelijan ohjaus opintopolun tukena sekä oppilaitoksen toimintakulttuurin osana. Opetushallitus. Arviointi 3/2004. Helsinki. [↑](#footnote-ref-9)
10. Valtiontalouden tarkastusvirasto. (2015). Yhteistyö opintojen ohjauksessa ja uraohjauksessa. Haettu maaliskuu 17, 2017, sivustolta https://www.vtv.fi/files/4701/05\_2015\_Yhteistyo\_opintojen\_ohjauksessa\_ja\_uraohjauksessa.pdf [↑](#footnote-ref-10)